DA wil kernkragplanne teenstaanArgieffoto (Foto: Markus Distelrath/Pixabay) Die Demokratiese Alliansie het Sondag gesê berigte dat finansiesminister Tito Mboweni voorgestel het dat kernkragplanne terug is op die tafel as ŉ energiebron vir Suid-Afrika, is ŉ klap in die gesig van die realiteit wat deur die land in die oë gestaar word. Die DA sal Mboweni en Gwede Mantashe, minister van minerale hulpbronne en energie, skriftelik maan om dit te heroorweeg en hulle in kennis stel dat die DA “ernstig beswaar aanteken”, het die DA se skaduminister van energie, Kevin Mileham, in ŉ verklaring gesê. “Die eerste realiteit is dat Eskom heeltemal disfunksioneel is en oorlas is deur honderde miljarde se skuld,” het hy gesê. “Die entiteit het ook gewys dat hy nie oor die kapasiteit beskik om sulke grootskaalse projekte aan te pak nie. “Die tweede realiteit is dat die fiskus nie ŉ nuwe kernkragaanskaffingsprogram in die kort- of medium termyn kan bekostig nie.” Mileham het gesê Suid-Afrika het ook meeste van sy tegniese vaardighede, wat kernkrag betref, aan ander lande verloor, veral ná die Pebble Bed Modulêre Reaktorprogram. “Selfs die hart van Suid-Afrika se kernkragbedryf, die Suid-Afrikaanse Kernenergiekorporasie (Neksa), is nie meer in ŉ posisie om só program te hanteer nie, aangesien die organisasie tegnies insolvent is en operasionele uitdagings beleef,” het Mileham bygevoeg. Volgens hom is die laaste oorweging dat enige kernkragaanleg tyd sal neem om te bou en aan die gang te kry. “Suid-Afrika het nóú elektrisiteit nodig, nie oor 15 jaar nie. Die ekonomie het dringend aandag nodig. Kernkrag is ŉ lang termyn vooruitsig wat nie die onmiddellike probleme sal takel nie.” Hy het gesê die DA ondersteun ŉ mengsel van energiebronne, maar enige voorstelle om kernkrag in hierdie stadium te laat herleef, sal teengestaan word. “ŉ Beter oplossing vir die kort termyn is om munisipaliteite toe te laat om elektrisiteit direk by onafhanklike kragvoorsieners aan te koop. Die minister van energie kan dit vinnig en maklik laat gebeur.”